ხორციფერა
ხორციფერა (ლათ. Atraphaxis) — მცენარეთა გვარი მატიტელასებრთა ოჯახისა. ჩხვლეტია ბუჩქებია, ხეშეში, თითქმის ტყავისებრი მარტივი ფოთლები აქვთ. გავრცელებულია ძირითადად წინა და შუა აზიაში. კავკასიაში ცნობილია ხორციფერას 5 სახეობა, საქართველოში - 2. Atraphaxis spinosa-ს ფოთოლი პატარაა, სქელი, მონაცრისფრო-მწვანე, Atraphaxis caucasica-სი უფრო დიდი ზომისაა, მწვანე. ორივეს მოთეთრო ან ვარდისფერი ყვავილები აქვს. გვხვდება აღმოსავლეთ საქართველოში მშრალ და ქვიან ადგილებზე მთის შუა სარტყელამდე, ხშირად — მშრალ მეჩხერ ტყეში. დეკორატიულია და კლდიანი ადგილების გასამწვანებლად იყენებენ.